પ્રજાલક્ષી નિર્ણયોના અસરકારક અમલીકરણ બાબતમાં જેઓ ખૂબ જ સચેત હતા તેવા વડોદરા મહારાજા સયાજીરાવ તથા ગોંડલ રાજવી ભગવતસિંહજીનું સ્વાભાવિક સ્મરણ થાય છે. આવા જ વહીવટમાં અસરકારક હોય તથા પ્રજાની મુશ્કેલીઓ અંગે સંવેદનશીલ હોય તેવા રાજવી તરીકે પોરબંદરના રાજવી નટવરસિંહજીનું સ્મરણ થાય છે. પુણ્યશ્લોક રાજવી નટવરસિંહજીની જન્મજયંતી ૩૦ જૂનના રોજ આવે છે. ઉદાર તથા પ્રગતિશીલ વિચારો ધરાવતા આ રાજવીની સ્મૃતિ વંદના કરવાનો આ અવસર છે. યોગાનુયોગ નટવરસિંહજીનાં માતુશ્રી અદ્યતન ભાવનગરના નિર્માતા રાજવી તખ્તસિંહજીનાં પુત્રી હતાં. ભાવનગરના રાજવીઓ તેમની સંસ્કારપ્રિયતા માટે જાણીતા છે. આથી મોસાળના ઉજળા સંસ્કાર મહારાજા નટવરસિંહજીને વારસામાં મળેલા હતા.